Ме́сяца сентября́ в 7-й день

Священному́ченика Михаи́ла, пресви́тера Орло́вскаго

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 5:

Прииди́те, ве́рнии,/ но́ваго первому́ченика земли́ Вя́тския/ пе́сньми боголе́пными просла́вим,/ Михаи́ла чу́днаго,/ па́стыря до́браго,/ благоче́стия побо́рника,/ ве́ры правосла́вныя защи́тника и раско́ла обличи́теля,/ пра́вды Бо́жия и́стиннаго пропове́дника,/ сме́ртию Го́спода просла́вившаго,/ и вене́ц сла́вы от Него́ прии́мшаго,// и моля́щагося о спасе́нии душ на́ших.

Свяще́нства дар прие́м/ и крест свой на ра́мо взем,/ до́брый па́стырю Михаи́ле,/ до́бле во благоче́стии потруди́лся еси́,/ мно́гия лю́ди во огра́ду церко́вную возврати́л еси́/ и, о гони́телех моля́ся, смерть за Христа́ смире́нно прия́л еси́./ Ны́не же, во oби́телех Небе́сных пребыва́я,// моли́ спасти́ся душа́м на́шим.

Терпе́ние безро́потное в тебе́, о́тче, показа́ся,/ егда́ погребе́нию предаде́ трие́х чад и супру́жницу до́брую./ Вся сия́ ско́рби тя́жкия,/ я́же со смире́нием прия́л еси́,/ кре́пости ду́ха твоего́ сокруши́ти не возмого́ша,/ поне́же си́ла Бо́жия в не́мощи соверша́ется./ Те́мже во страда́ниих твои́х ве́рою укрепля́лся еси́// и в сме́рти Бо́га просла́вил еси́.

Да ра́дуется земля́ Вя́тская,/ прославля́ющи па́стыря до́браго Михаи́ла,/ и́же, во дни нестрое́ний дух мяте́жный ве́ка сего́ облича́я,/ к ми́ру и моли́тве всех ве́рных призыва́ше/ и о гони́телех свои́х моля́шеся./ И ны́не Престо́лу Бо́жию предстои́т/ со все́ми новому́ченики и испове́дники Це́ркве Ру́сския// и прославля́ет Тро́ицу Живонача́льную.

Сла́ва, глас 2:

Прииди́те, ве́рнии, лик соста́вльше,/ благода́рственную песнь Бо́гу принесе́м,/ дарова́вшему нам му́ченика но́ваго,/ пропове́дника и́стиннаго Боже́ственных слове́с,/ па́стыря до́браго ста́да Христо́ва,/ му́ченика добропобе́днаго,/ те́плаго моли́твенника и усе́рднаго хода́тая,/ и с любо́вию вси возопии́м:/ Го́споди, моли́твами уго́дника Твоего́, священному́ченика Михаи́ла,// поми́луй и спаси́ ду́ши на́ша.

И ны́не, предпра́зднства.

Вход. Проки́мен дне. И чте́ния 3 му́ченическая.

На лити́и стихи́ры, глас 8:

Процвето́ша доброде́тели твоя́, священному́чениче Михаи́ле,/ и плод мног принесо́ша се́мена уче́ния Христо́ва,/ тобо́ю все́янная в ду́ши благоче́стию прилежа́щим/ и скве́рное житие́ отложи́вшим./ Моли́ Христа́, Преблага́го Бо́га,/ проще́ние грехо́в нам дарова́ти// и душа́м на́шим спасе́ние.

Раско́льники му́дрым и кро́тким сло́вом/ в и́стинней ве́ре наставля́я,/ Правосла́вней Це́ркви послу́шная ча́да сотвори́л еси́,/ да не поги́бнут, но восприи́мут спасе́ние,// е́же Христо́с дарова́ ста́ду Своему́.

Сла́ва, глас 1.

Подо́бен: О, ди́вное чу́до:

О, ди́вное чу́до!/ Исто́чник ра́дости во гра́де Орло́ве яви́ся,/ обрето́ша бо ся честны́я мо́щи твоя́,/ священному́чениче Михаи́ле,/ те́мже архиере́и, свяще́нницы и лю́дие правосла́внии благода́рственно восклица́ют:/ сла́ва Бо́гу в Тро́ице Еди́ному,// подаю́щему ми́рови ве́лию ми́лость.

И ны́не, предпра́зднства.

На стихо́вне стихи́ры, глас 1:

Пострада́вый Тебе́ ра́ди, Христе́,/ священному́ченик Михаи́л/ мно́гия му́ки претерпе́/ и, побе́дный вене́ц на Небесе́х прие́м,// днесь мо́лится о спасе́нии душ на́ших.

Стих: Свяще́нницы Твои́ облеку́тся в пра́вду,// и преподо́бнии Твои́ возра́дуются.

Мно́ги ско́рби пра́ведным,/ и от всех их изба́вит я́ Госпо́дь./ Ты же, священному́чениче Михаи́ле,/ в лише́нии чад и супру́жницы,/ ско́рби тя́жкия претерпе́л еси́,/ оба́че не оскуде́ ве́ра твоя́,/ и ста́до, Бо́гом ти да́нное, до́бре упа́сл еси́,// те́мже помина́й любо́вию тя восхваля́ющия.

Стих: Блаже́н муж, боя́йся Го́спода,// в за́поведех Его́ восхо́щет зело́.

Учи́тельство с непреста́нною моли́твою сочета́в,/ пропове́дничество же со смире́нием показа́в,/ всем житие́м твои́м преподо́бным отце́м уподо́бился еси́./ Ны́не же мо́лим тя,/ помози́ нам, священному́чениче прехва́льне,/ по́двигом до́брым подвиза́тися// и спасе́ние душа́м улучи́ти.

Сла́ва, глас 2:

Просла́вим ны́не, ве́рнии,/ па́стыря до́браго Михаи́ла,/ смире́нием укра́шеннаго,/ усе́рдне лю́дем послужи́вшаго/ и жизнь свою́ за Христа́ положи́вшаго,// ны́не же моля́щагося о спасе́нии душ на́ших.

И ны́не, предпра́зднства.

Тропа́рь, глас 4:

Богоуго́дному житию́ поревнова́в,/ му́ченическою кро́вию ве́рность Христу́ запечатле́л еси́,/ священному́чениче Михаи́ле,/ моли́ Всеблага́го Бо́га на́шего,/ да сохрани́т Це́рковь и зе́млю Ру́сскую/ от ересе́й, раско́лов, мяте́жа и бра́ни,/ укрепи́т нас в Правосла́вии и единомы́слии,/ возниспо́слет нам ми́лости Своя́// и спасе́т ду́ши на́ша.

НА У́ТРЕНИ

По 1-м стихосло́вии седа́лен, глас 4:

Наставле́ния твоя́, Михаи́ле богому́дре, всех, послу́шающих тебе́, духо́вне напита́ша и словеса́ ева́нгельская, усты́ твои́ми прорече́нная, окамене́ние серде́ц людски́х сокруши́ша. Мы же мо́лим тя: помози́ нам крест свой неле́ностно носи́ти и ра́йскаго селе́ния дости́гнути.

Сла́ва, и ны́не, предпра́зднства.

По 2-м стихосло́вии седа́лен, глас 1:

Благода́тию Ду́ха Свята́го просвеща́емь, апо́стольским стопа́м после́довал еси́, Михаи́ле сла́вне, и мно́гия лю́ди во огра́ду Святы́я Це́ркве приве́л еси́, о́вцы ста́да Христо́ва соде́ловая.

Сла́ва, и ны́не, предпра́зднства.

Велича́ние:

Велича́ем тя,/ священному́чениче Михаи́ле,/ и чтим честна́я страда́ния твоя́,/ я́же за Христа́// претерпе́л еси́.

Псало́м избра́нный: Бог нам прибе́жище и си́ла:

По полиеле́и седа́лен, глас 2:

Любо́вь Христо́ву в се́рдце свое́м стяжа́в, ча́да твоя́ к Пастыренача́льнику приве́л еси́, о́тче наш Михаи́ле. Мы же, му́жеству твоему́ во страда́ниих дивя́щеся, усе́рдно взыва́ем: помози́ нам правосла́вную ве́ру свя́то храни́ти и, взе́мше крест свой, во след Христа́ ше́ствовати.

Сла́ва, и ны́не, предпра́зднства.

Степе́нна, 1-й антифо́н 4-го гла́са. Проки́мен, глас 4: Проидо́хом сквозе́ огнь и во́ду,// и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Ева́нгелие от Матфе́я, зача́ло 36.

По 50-м псалме́ стихи́ра, глас 6:

Священному́чениче о́тче Михаи́ле,/ пра́ведно яви́ся житие́ твое́ пред лице́м Бо́га Вы́шняго,/ па́стырския бо труды́ усе́рдно соверша́я/ и вся ско́рби тя́жкия му́жески терпя́,/ смерть от рук богобо́рных смире́нно прия́л еси́./ И ны́не у Престо́ла Влады́чня/ вку́пе с новому́ченики Це́ркве Ру́сския// мо́лишися о спасе́нии душ на́ших.

Кано́н священному́ченика, глас 3.

Песнь 1

Ирмо́с:Во́ды дре́вле ма́нием Боже́ственным/ во еди́но со́нмище совокупи́вый/ и раздели́вый мо́ре изра́ильтеским лю́дем,/ Сей Бог наш препросла́влен есть,// Тому́ еди́ному пои́м, я́ко просла́вися.

Припе́в: Священному́чениче Михаи́ле, моли́ Бо́га о нас.

Боголюби́вою душе́ю твое́ю, свя́те Михаи́ле, ко Го́споду изде́тска прилепи́лся еси́, всем се́рдцем жела́я Тому́ послужи́ти и пе́ти Спа́су Христу́, я́ко просла́вися во ве́ки.

Зна́ния разли́чная улучи́ти жела́я, неле́ностне труди́лся еси́ и сла́ву Еди́ному Бо́гу воспева́л еси́: сла́вно бо просла́вися.

Храм души́ твоея́ в чистоте́ сохрани́в и мно́гия доброде́тели стяжа́в, священному́чениче Михаи́ле, апо́стольски ше́ствовал еси́ и ста́до Христо́во умно́жил еси́.

Богоро́дичен: Пресвята́я Де́во Чи́стая, ру́ку Свою́ ко гре́шным простри́, взыва́ющим Ти: спаси́ ны, Госпоже́ Ми́лостивая.

Песнь 3

Ирмо́с: И́же от не су́щих вся Приведы́й,/ Сло́вом созида́емая,/ соверша́емая Ду́хом,/ Вседержи́телю Вы́шний,// в любви́ Твое́й утверди́ мене́.

Учи́тельство с по́двигом сочета́вый, па́стырь до́брый лю́дем земли́ Вя́тския яви́лся еси́, свя́те Михаи́ле, сло́вом и житие́м твои́м пасо́мыя наставля́яй.

Служе́ние в Це́ркви Бо́жией усе́рдно соверша́я, о еди́нем на потре́бу попече́ние ве́лие прилага́л еси́, благи́я ча́сти приобща́я ве́рных.

Храм Бо́жий созида́я, труды́ мно́гия ко благоустрое́нию того́ приложи́л еси́, и́же и по ны́не зри́ми суть.

Богоро́дичен: Ско́рбных утеше́ние и отча́янных спасе́ние, Ма́ти Христа́ Бо́га, к Тебе́ прибега́ем и мо́лим: исцели́ ду́ши на́ша, грехо́м омраче́нныя.

Седа́лен, глас 1:

Припаде́м к моли́твеннику на́шему, Михаи́лу сла́вному, и испро́сим по́мощи духо́вныя, да возмо́жем воспита́ти ча́да на́ша в ве́ре и благоче́стии, во е́же па́губныя ле́сти им избега́ти и всем се́рдцем ко Христу́ прилепля́тися.

Сла́ва, и ны́не, предпра́зднства.

Песнь 4

Ирмо́с: Положи́л еси́ к нам тве́рдую любо́вь, Го́споди:/ Единоро́днаго бо Твоего́ Сы́на/ за ны на смерть дал еси́./ Те́мже Ти зове́м, благодаря́ще:// сла́ва си́ле Твое́й, Го́споди.

Попусти́ Госпо́дь испыта́ти тве́рдость ве́ры твоея́, егда́ супру́ги и чад твои́х ма́лых лиши́лся еси́. Оба́че, печа́ль твою́ на Бо́га возложи́в, в моли́тве Тому́ взыва́л еси́: сла́ва си́ле Твое́й, Го́споди.

Не то́кмо отце́м, но и ма́терию ча́дом твои́м по пло́ти был еси́, и́хже и возрасти́л еси́ во благоче́стии и чистоте́; сы́нове бо твои́ во архиере́йстве Бо́гу послужи́ша, дще́ри же лю́дем наста́вницы до́брыя яви́шася.

Пе́ние похва́льное благогове́йно прино́сим ти, свя́те Михаи́ле, Бо́га же, да́вшаго ти кре́пость, прославля́ем, взыва́юще: сла́ва си́ле Твое́й, Го́споди.

Богоро́дичен: Нескве́рная Отрокови́це, чистото́ю удиви́вшая А́нгелы и вся Небе́сныя Си́лы; о Тебе́, Богоизбра́нная, ра́дуются вси земноро́днии, я́ко сподо́бльшейся бы́ти Ма́ти Бо́жия.

Песнь 5

Ирмо́с: На земли́ Неви́димый яви́лся еси́/ и челове́ком во́лею сожи́л еси́, Непостижи́мый,/ и к Тебе́ у́тренююще,// воспева́ем Тя, Человеколю́бче.

Очи́стив ум твой и боже́ственными по́мыслы озари́вся, священному́чениче Михаи́ле, я́ко па́стырь до́брый ду́шу твою́ за о́вцы полага́л еси́.

Милосе́рдный нрав име́я, стра́ждущим оте́ц до́брый был еси́, Михаи́ле сла́вне, ве́дый, я́ко ми́лостивии поми́ловани бу́дут.

Во вся́ком челове́це о́браз Бо́жий ви́дя, в темни́цах заключе́нныя посеща́л еси́, скорбя́щих утеша́я и к позна́нию во́ли Бо́жия наставля́я.

Богоро́дичен: Всяк неду́г врачу́еши и отча́янных от поги́бели спаса́еши, благодаре́ние на́ше приими́ и ско́ро на дела́ блага́я возста́ви, Цели́тельнице душ и теле́с на́ших.

Песнь 6

Ирмо́с: Бе́здна после́дняя грехо́в обы́де мя,/ и исчеза́ет дух мой;/ но простры́й, Влады́ко, высо́кую Твою́ мы́шцу,// я́ко Петра́, мя, Упра́вителю, спаси́.

Па́ству, я́же во Орло́ве, вода́ми жи́зни ве́чныя напои́л еси́, богоно́се Михаи́ле, и, я́ко де́латель до́брый, в вертогра́де Христо́ве усе́рдно потруди́лся еси́.

Весть о Христе́ Воскре́сшем па́стве твое́й непреста́нно возвеща́л еси́, да вси печа́ль жите́йскую превозмо́гут и ра́дости Небе́сныя испо́лнятся.

О сла́ве Бо́жией усе́рдно ревну́я, досточу́дне Михаи́ле, в годи́ну гоне́ний любо́вию ко Го́споду пламене́л еси́, злове́рие нечести́вых му́жески посека́я.

Богоро́дичен: Уны́нием мя отягче́ннаго и по́мощи не иму́щаго от сро́дник свои́х, Де́во Влады́чице, не оста́ви, но возведи́ от тли живо́т мой.

Конда́к, глас 1:

Гра́ду Орло́ву па́стырь до́брый/ и Вя́тстей земли́ пе́рвый новому́ченик яви́лся еси́,/ священному́чениче Михаи́ле,/ Христу́ подража́я, за убива́ющих тя, моли́лся еси́,/ о проще́нии их хода́тайствуя./ И ны́не, Престо́лу Бо́жию предстоя́,/ моли́ о нас непреста́нно,// те́плый засту́пниче и ско́рый помо́щниче.

И́кос:

Кто возмо́жет исчи́слити мно́гия труды́ и боле́зни твоя́, я́же ра́ди любве́ к Бо́гу подъя́л еси́, священному́чениче Михаи́ле? Сего́ ра́ди восхваля́ем тя: Ра́дуйся, чад свои́х по пло́ти в за́поведех Бо́жиих ходи́ти научи́вый; ра́дуйся, сугу́бое попече́ние о ча́дех церко́вных приложи́вый. Ра́дуйся, кро́ткий и ми́лостивый нрав име́вый; ра́дуйся, в пра́веднем житии́ ста́рческих седи́н дости́гнувый. Ра́дуйся, по́двигом твои́м гони́тели удиви́вый; ра́дуйся, смире́нием высоту́ доброде́телей яви́вый. Ра́дуйся, о́тче Михаи́ле, те́плый наш хода́таю и ско́рый помо́щниче.

Песнь 7

Ирмо́с: Я́коже дре́вле благочести́выя три о́троки/ ороси́л еси́ в пла́мени халде́йстем,/ све́тлым Божества́ огне́м и нас озари́,/ благослове́н еси́, взыва́ющия,// Бо́же оте́ц на́ших.

Скорбь и стена́ние о́крест ви́дя, се́рдцем твои́м уязви́лся еси́, о́тче Михаи́ле, те́мже и му́жественне преще́ние святи́теля Ти́хона на богоху́льники па́стве твое́й возвести́л еси́.

Богоотсту́пницы, я́рости испо́лненнии, заключе́нию тя преда́ша, ненави́дяху бо свет и́стиннаго богове́дения и не терпя́ху богоуго́днаго твоего́ жития́.

На суди́щи незако́ннем вси тя оправда́ша, о́тче Михаи́ле, оба́че судии́ гла́са людска́го послу́шати не восхоте́ша и преще́ние на тя возложи́ша.

Богоро́дичен: Скве́рных игра́лищем явля́юся и из ро́ва поги́бели вопию́ к Тебе́, Пресвята́я Влады́чице: воздви́гни мя из пучи́ны грехо́вныя.

Песнь 8

Ирмо́с: Нестерпи́мому огню́ соедини́вшеся,/ богоче́стия предстоя́ще, ю́ноши,/ пла́менем же неврежде́ни, боже́ственную песнь поя́ху:/ благослови́те, вся дела́ Госпо́дня, Го́спода// и превозноси́те во вся ве́ки.

Безу́мнии богобо́рцы, лжесвиде́тельства обрести́ жела́юще, труды́ мно́гия прилага́ху, да погубя́т тя и сме́рти предаду́т. Ты же во смире́нии воспева́л еси́: благослови́те, вся дела́ Госпо́дня, Го́спода.

Пе́сни пасха́льныя воспева́я, я́ко а́гнец на заколе́ние ше́ствовал еси́ и, скорбя́щих о тебе́ утеша́я, взыва́л еси́: благослови́те, вся дела́ Госпо́дня, Го́спода.

Жене́, иду́щей по тебе́ и пла́чущей, рекл еси́: возьми́ ри́зу мою́ и ча́дом возвести́, да ева́нгельския за́поведи соблюда́ют и путе́м Христо́вым сле́дуют, Бо́га превознося́ще во вся ве́ки.

Богоро́дичен: По́мощь всех еси́, Всенепоро́чная, и́же ве́рою и любо́вию песносло́вят Боже́ственное Твое́ Рождество́, И́мже возсия́ с Небесе́ свет Боже́ственнаго ра́зума.

Песнь 9

Ирмо́с: Но́вое чу́до и боголе́пное:/ Деви́ческую бо дверь затворе́нную/ я́ве прохо́дит Госпо́дь,/ наг во вхо́де,/ и плотоно́сец яви́ся во исхо́де Бог,/ и пребыва́ет Дверь затворе́на;/ Сию́ неизрече́нно// я́ко Богома́терь велича́ем.

На убие́ние влеко́мый, после́днее наставле́ние ча́дом твои́м посла́л еси́, да неле́ностно за́поведи ева́нгельския исполня́ют.

Доше́дшу ти до ме́ста сме́рти твоея́, Михаи́ле священному́чениче, благослови́л еси́ хра́мину, иде́же немощны́я и боля́щия твои́ми труды́ благоустро́ил еси́, о проще́нии мучи́телей Го́споду моля́ся.

Егда́ Собо́р церко́вный, и́же во гра́де Москве́, о убие́нии твое́м извеще́н бысть, тогда́ Ти́хон, Первосвяти́тель Це́ркве Ру́сския, сы́на твоего́, епи́скопа Влади́мира, рыда́юща сле́зне, ми́лостивно утеша́ше.

Богоро́дичен: Ра́дуйся, Хода́таице спасе́ния челове́ком и заступле́ние; ра́дуйся, красото́ Це́ркве и благоле́пие; ра́дуйся, держа́во и сла́во ве́рных. Те́мже Тя неизрече́нно, я́ко Богома́терь, велича́ем.

Свети́лен:

Оте́ц сиро́т и вдов защи́тник, бога́тство ни́щих и боля́щих утеше́ние, ю́ных просвеще́ние и жезл ста́рости еси́, о́тче Михаи́ле, те́плый наш моли́твенниче и неуста́нный пред Бо́гом хода́таю. Моли́ Ми́лостиваго Бо́га, да просвети́т ду́ши на́ша све́том Своея́ благода́ти.

Сла́ва, и ны́не, предпра́зднства.

На хвали́тех стихи́ры, глас 6:

Ди́вно и пречу́дно бысть твое́ служе́ние,/ священному́чениче Михаи́ле,/ непреста́нно бо слу́жбы соверша́я,/ ми́лость Бо́жию на лю́ди привлека́л еси́/ и, сло́вом и житие́м па́ству свою́ наставля́я,/ де́ло Бо́жие во смире́нии соверши́л еси́,/ те́мже и вене́ц му́ченический улучи́л еси́,// Подвигополо́жника спасе́ния на́шего прославля́я.

Се́рдце твое́ в ми́ре сем ско́рбно бысть,/ ты бо, источа́я сле́зы и Бо́гу моля́ся,/ жития́ ми́рнаго непреста́нно проси́л еси́,/ его́же страда́нии твои́ми во oби́телех Небе́сных улучи́л еси́,/ иде́же Госпо́дь вся́ку слезу́ от оче́й твои́х отъя́т// и ра́дость Небе́сную тебе́ дарова́.

Не можа́ху безу́мнии богобо́рцы/ зре́ти твоего́ смире́ния, о́тче Михаи́ле,/ и, ру́ки своя́ просте́рше,/ лю́тей сме́рти тя преда́ша,/ оба́че любо́вь Небе́сную уби́ти не возмого́ша,/ я́ко пребыва́ет во ве́ки,// е́юже ве́рнии спаса́ются.

Сла́ва, глас 8:

По страда́льчестей кончи́не твое́й/ мно́зи, ско́рбию объя́ти, о сиротстве́ свое́м,/ воспла́каша и возрыда́ша,/ утеше́ния ча́юще,/ его́же и обрето́ша в прославле́нии твое́м,// священному́чениче прехва́льне Михаи́ле.

И ны́не, предпра́зднства.

НА ЛИТУРГИ́И

Блаже́нны от кано́на предпра́зднства, песнь 3-я, и свята́го, песнь 6-я. Проки́мен, глас 7: Восхва́лятся преподо́бнии во сла́ве// и возра́дуются на ло́жах свои́х. Стих: Свяще́нницы Твои́ облеку́тся в пра́вду, и преподо́бнии Твои́ возра́дуются. Апо́стол ко Евре́ем, зача́ло 334. Аллилу́ия, глас 4: Мно́ги ско́рби пра́ведным, и от всех их изба́вит я́ Госпо́дь. Стих: Воззва́ша пра́веднии, и Госпо́дь услы́ша их. Ева́нгелие от Луки́, зача́ло 67. Прича́стен: В па́мять ве́чную бу́дет пра́ведник:

Моли́тва

О избра́нниче и уго́дниче Христо́в, священному́чениче Михаи́ле, Це́ркве Ру́сския сто́лпе непоколеби́мый, земли́ Вя́тския благо́е прозябе́ние, сро́дников твои́х предста́телю и наста́вниче!

Ты, от ю́ности во благоче́стии подвиза́яся, добр плод в терпе́нии прине́сл еси́. Егда́ же призва́ тя Госпо́дь на служе́ние па́стырское, тогда́ до́брый де́латель вертогра́да Бо́жия яви́лся еси́ и, ча́да своя́ в ве́ре и доброде́лании наставля́я, мно́гия же ду́ши во огра́ду церко́вную возвраща́я, о всех лю́дех те́плыя моли́твы возноси́л еси́. Во вре́мя же гоне́ния безбо́жнаго во смире́нии смерть кро́тко прия́л еси́, за уби́йц твои́х моля́ся, и в пе́рвых новому́ченицех земли́ Вя́тския просия́л еси́.

Ны́не у́бо при́зри на на́с, недосто́йных чад твои́х, умиле́нною душе́ю и сокруше́нным се́рдцем тя призыва́ющих. Бу́ди па́стырем на́шим пра́вило ве́ры, во́ином вождь духо́вный, боля́щим врач изря́дный, печа́льным уте́шитель, гони́мым засту́пник, ю́ным наста́вник, всем же благосе́рдый оте́ц и те́плый моли́твенник.

О свя́тче Бо́жий! Умоли́ Го́спода Бо́га, да соблюда́ется в ве́ре правосла́вней Оте́чество на́ше и в нем досто́йно и пра́ведно прославля́ется и́мя Пресвяты́я Тро́ицы, Отца́, и Сы́на, и Свята́го Ду́ха, во ве́ки веко́в. Ами́нь.

*Утверждена Священным Синодом*

*Русской Православной Церкви*

*14.05.2018 (журнал № 37).*